太湖詩 太湖石
作者：皮日休
朝代：唐

paragraphs: 茲山有石岸，抵浪如受屠。
雪陣千萬戰，蘚巖高下刳。
乃是天詭怪，信非人功夫。
白丁一云取，難甚網珊瑚。
厥狀復若何，鬼工不可圖。
或拳若虺蜴，或蹲如虎貙。
連絡若鉤鏁，重疊如萼跗。
或若巨人骼，或如太帝符。
胮肛篔簹筍，格磔琅玕株。
斷處露海眼，移來和沙鬚。
求之煩耄倪，載之勞舳艫。
通侯一以眄，貴却驪龍珠。
厚賜以賝賮，遠去窮京都。
五侯土山下，要爾添嵒齬。
賞玩若稱意，爵祿行斯須。
苟有王佐士，崛起於太湖。
試問欲西笑，得如茲石無。